CELEX: 32022D0900
Language: el
Date: 2022-06-08 00:00:00
Title: Εκτελεστική απόφαση (ΕΕ) 2022/900 της Επιτροπής της 8ης Ιουνίου 2022 για την τροποποίηση της εκτελεστικής απόφασης (ΕΕ) 2015/2039 όσον αφορά την εξέλιξη του κανονιστικού πλαισίου της Νότιας Αφρικής για τους κεντρικούς αντισυμβαλλομένους (Κείμενο που παρουσιάζει ενδιαφέρον για τον ΕΟΧ)

9.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/57
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/900 ΤΗΣ ΕΠΙΤΡΟΠΗΣ
         της 8ης Ιουνίου 2022
         για την τροποποίηση της εκτελεστικής απόφασης (ΕΕ) 2015/2039 όσον αφορά την εξέλιξη του κανονιστικού πλαισίου της Νότιας Αφρικής για τους κεντρικούς αντισυμβαλλομένους
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Με την εκτελεστική απόφαση (ΕΕ) 2015/2039 της Επιτροπής (2), η οποία εκδόθηκε στις 13 Νοεμβρίου 2015, αποφασίστηκε ότι, για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Νότιας Αφρικής, οι οποίες αποτελούνται από τον νόμο για τις χρηματοπιστωτικές αγορές (νόμος αριθ. 19 του 2012) (Financial Markets Act, στο εξής: FMA) και εφαρμόζονται στα αδειοδοτημένα γραφεία εκκαθάρισης που έχουν λάβει άδεια λειτουργίας εκεί, πρέπει να θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
                  
               
                     (2)
                  
                  
                     Από τις 13 Νοεμβρίου 2015, ωστόσο, το κανονιστικό πλαίσιο της Νότιας Αφρικής για τους κεντρικούς αντισυμβαλλομένους (στο εξής: CCP) εξελίχθηκε μέσω της έναρξης ισχύος του νόμου για τους κανονισμούς του χρηματοπιστωτικού τομέα (νόμος αριθ. 9 του 2017) (3) (Financial Sector Regulations Act, στο εξής: FSRA), ο οποίος τροποποίησε τον FMA, και της έκδοσης των κανονισμών του 2018 για τον νόμο περί χρηματοπιστωτικών αγορών (4). Ως εκ τούτου, είναι αναγκαίο να αξιολογηθεί η ισοδυναμία του εν λόγω τροποποιημένου κανονιστικού πλαισίου της Νότιας Αφρικής.
                  
               
                     (3)
                  
                  
                     Η αξιολόγηση της ισοδυναμίας του τροποποιημένου κανονιστικού πλαισίου της Νότιας Αφρικής δεν θα πρέπει να βασίζεται μόνο σε συγκριτική ανάλυση των νομικά δεσμευτικών απαιτήσεων που εφαρμόζονται στους αδειοδοτημένους CCP στη Νότια Αφρική αφηρημένα, αλλά και σε εκτίμηση των επιπτώσεων των εν λόγω απαιτήσεων. Η εν λόγω εκτίμηση θα πρέπει να ελέγχει την επάρκεια των εν λόγω απαιτήσεων για τον μετριασμό των κινδύνων στους οποίους ενδέχεται να εκτεθούν τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβανομένου υπόψη του μεγέθους των χρηματοπιστωτικών αγορών στις οποίες δραστηριοποιούνται οι CCP που έχουν αδειοδοτηθεί στη Νότια Αφρική. Χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές.
                  
               
                     (4)
                  
                  
                     Στο άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012, απαριθμούνται τρεις προϋποθέσεις, οι οποίες πρέπει να πληρούνται προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
                  
               
                     (5)
                  
                  
                     Σύμφωνα με το άρθρο 25 παράγραφος 6 στοιχείο α) του κανονισμού (ΕΕ) αριθ. 648/2012, οι CCP που έχουν λάβει άδεια λειτουργίας σε τρίτη χώρα πρέπει να συμμορφώνονται με νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του εν λόγω κανονισμού.
                  
               
                     (6)
                  
                  
                     Με την εκτελεστική απόφαση (ΕΕ) 2015/2039, οι νομικά δεσμευτικές απαιτήσεις για τους CCP που έχουν λάβει άδεια λειτουργίας στη Νότια Αφρική θεωρήθηκαν ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012. Το τροποποιημένο κανονιστικό πλαίσιο της Νότιας Αφρικής για τους CCP που έχουν λάβει άδεια λειτουργίας στη Νότια Αφρική διατηρεί την αξιολόγηση της συμμόρφωσης των αδειοδοτημένων γραφείων εκκαθάρισης και των αδειοδοτημένων CCP με βάση τις αρχές για τις υποδομές των χρηματοπιστωτικών αγορών («PFMI»), που εκδόθηκαν τον Απρίλιο του 2012 από την Επιτροπή Πληρωμών και Υποδομών της Αγοράς και τον Διεθνή Οργανισμό Επιτροπών Κεφαλαιαγοράς («IOSCO») (5).
                  
               
                     (7)
                  
                  
                     Οι νομικά δεσμευτικές απαιτήσεις για τους CCP και τα γραφεία εκκαθάρισης που έχουν λάβει άδεια λειτουργίας στη Νότια Αφρική αποτελούνται επί του παρόντος από τον νόμο FMA, όπως τροποποιήθηκε από τον FSRA, και από τους κανονισμούς του 2018 για τον νόμο για τις χρηματοπιστωτικές αγορές. Το εν λόγω νομικό πλαίσιο συμπληρώνεται από τη σειρά των προτύπων δεοντολογίας που εξέδωσε η Αρχή Δεοντολογίας του Χρηματοπιστωτικού Τομέα («FSCA»). Ο τροποποιημένος νόμος FMA και οι κανονισμοί του 2018 για τον νόμο για τις χρηματοπιστωτικές αγορές καθορίζουν πρόσθετα καθήκοντα και απαιτήσεις, με τα οποία πρέπει να συμμορφώνονται τα γραφεία εκκαθάρισης και οι CCP που έχουν λάβει άδεια λειτουργίας στη Νότια Αφρική. Επιπλέον, βάσει του τροποποιημένου FMA, η αρχή προληπτικής εποπτείας και η αρχή δεοντολογίας του χρηματοπιστωτικού τομέα (FSCA) αναλαμβάνουν τον ρόλο του «The Registrar of Services» (Γραμματέα Χρηματοπιστωτικών Υπηρεσιών) και χορηγούν από κοινού την άδεια λειτουργίας στη Νότια Αφρική ως αδειοδοτημένου ανεξάρτητου γραφείου εκκαθάρισης ή ως αδειοδοτημένου CCP, υπό την προϋπόθεση ότι ο αιτών συμμορφώνεται με τις απαιτήσεις αυτές και συμβάλλει στην επίτευξη των στόχων που καθορίζονται στον FMA, συμπεριλαμβανομένης της μείωσης του συστημικού κινδύνου.
                  
               
                     (8)
                  
                  
                     Η συνολική αξία των συναλλαγών επί παραγώγων που εκκαθαρίζονται στη Νότια Αφρική εξακολουθεί να αντιπροσωπεύει λιγότερο από το 1 % της συνολικής αξίας των συναλλαγών επί παραγώγων που εκκαθαρίζονται στην Ένωση. Επομένως, η συμμετοχή σε αδειοδοτημένα γραφεία εκκαθάρισης ή αδειοδοτημένους CCP στη Νότια Αφρική εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
                  
               
                     (9)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Νότιας Αφρικής διασφαλίζουν ότι οι CCP που έχουν λάβει άδεια λειτουργίας από κοινού από την αρχή προληπτικής εποπτείας και την FSCA συμμορφώνονται με νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
                  
               
                     (10)
                  
                  
                     Το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012 απαιτεί επίσης οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα να προβλέπουν αποτελεσματική εποπτεία και επιβολή του νόμου για τους CCP επί συνεχούς βάσεως. Το προσαρμοσμένο νομικό πλαίσιο για τους CCP και τα γραφεία εκκαθάρισης στη Νότια Αφρική εξοπλίζει την αρχή προληπτικής εποπτείας και την FSCA με ένα ολοκληρωμένο σύνολο εξουσιών εποπτείας, παρακολούθησης και διερεύνησης των γραφείων εκκαθάρισης και των CCP που έχουν λάβει άδεια λειτουργίας στη Νότια Αφρική. Η αρχή προληπτικής εποπτείας και η FSCA αξιολογούν κάθε έτος κατά πόσον τα αδειοδοτημένα γραφεία εκκαθάρισης και οι αδειοδοτημένοι CCP συμμορφώνονται με τον FMA και τους εσωτερικούς κανόνες και διαδικασίες τους. Η αρχή προληπτικής εποπτείας και η FSCA έχουν την εξουσία να ανακαλούν ή να αναστέλλουν την άδεια λειτουργίας ενός αδειοδοτημένου ανεξάρτητου γραφείου εκκαθάρισης ή ενός αδειοδοτημένου CCP σε περίπτωση που δεν συμμορφώνονται με τον FMA ή με τους κανονισμούς του 2018 για τον FMA ή με τη νομοθεσία που εκδίδεται βάσει εξουσιοδότησης αυτών, όπως οι απαιτήσεις που περιέχονται στα πρότυπα δεοντολογίας. Η αρχή προληπτικής εποπτείας και η FSCA έχουν επίσης την εξουσία να ζητούν πληροφορίες ή έγγραφα από αδειοδοτημένα γραφεία εκκαθάρισης και αδειοδοτημένους CCP και να διενεργούν επιτόπιες επιθεωρήσεις. Οι εποπτικές αρχές εκτελούν επίσης ετήσιο πρόγραμμα εποπτείας για τους CCP, το οποίο περιλαμβάνει επανεξέταση, ανάλυση και αξιολόγηση κινδύνου. Η αρχή προληπτικής εποπτείας παρακολουθεί και αξιολογεί τις πρακτικές κεφαλαιακής επάρκειας και διαχείρισης κεφαλαίων των CCP.
                  
               
                     (11)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας από την αρχή προληπτικής εποπτείας και την FSCA, προβλέπουν αποτελεσματική εποπτεία και επιβολή του νόμου επί συνεχούς βάσεως.
                  
               
                     (12)
                  
                  
                     Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, το νομικό πλαίσιο μιας τρίτης χώρας πρέπει να προβλέπει αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).
                  
               
                     (13)
                  
                  
                     Ο τροποποιημένος FMA καθορίζει τις προϋποθέσεις για την αναγνώριση ισοδυναμίας αλλοδαπών δικαιοδοσιών. Η FSCA μπορεί, από κοινού με την Κεντρική Τράπεζα της Νότιας Αφρικής και την αρχή προληπτικής εποπτείας, να αποφασίσει ότι το κανονιστικό πλαίσιο συγκεκριμένης ξένης χώρας είναι ισοδύναμο με το κανονιστικό πλαίσιο του χρηματοπιστωτικού τομέα της Νότιας Αφρικής.
                  
               
                     (14)
                  
                  
                     Η Επιτροπή καταλήγει στο συμπέρασμα ότι το νομικό πλαίσιο της Νότιας Αφρικής προβλέπει αποτελεσματικό σύστημα ισοδυναμίας για την αναγνώριση των CCP τρίτων χωρών.
                  
               
                     (15)
                  
                  
                     Ως εκ τούτου, η Επιτροπή θεωρεί ότι οι νομοθετικές και εποπτικές ρυθμίσεις της Νότιας Αφρικής που εφαρμόζονται στους CCP πληρούν τις προϋποθέσεις που προβλέπονται στο άρθρο 25 παράγραφος 6 του κανονισμού (ΕΕ) αριθ. 648/2012. Κατά συνέπεια, οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες με τις απαιτήσεις που προβλέπονται στον εν λόγω κανονισμό.
                  
               
                     (16)
                  
                  
                     Η εκτελεστική απόφαση (ΕΕ) 2015/2039 θα πρέπει να τροποποιηθεί αναλόγως.
                  
               
                     (17)
                  
                  
                     Για να διασφαλιστεί ότι η Ευρωπαϊκή Αρχή Κινητών Αξιών και Αγορών διενεργεί χωρίς καθυστέρηση τη διαβάθμιση και την αναγνώριση των CCP που είναι εγκατεστημένοι στη Νότια Αφρική, η παρούσα απόφαση θα πρέπει να αρχίσει να ισχύει επειγόντως.
                  
               
                     (18)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 1 της εκτελεστικής απόφασης (ΕΕ) 2015/2039 αντικαθίσταται από το ακόλουθο κείμενο:
            
               
                  «Άρθρο 1
                  Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Νότιας Αφρικής, που αποτελούνται από τον νόμο για τις χρηματοπιστωτικές αγορές (Financial Markets Act), νόμο αριθ. 19 του 2012, και από τους κανονισμούς για τον νόμο για τις χρηματοπιστωτικές αγορές και εφαρμόζονται στα αδειοδοτημένα γραφεία εκκαθάρισης που έχουν λάβει άδεια λειτουργίας εκεί, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.».
               
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Εκτελεστική απόφαση (ΕΕ) 2015/2039 της Επιτροπής, της 13ης Νοεμβρίου 2015, σχετικά με την ισοδυναμία του κανονιστικού πλαισίου της Νότιας Αφρικής για τους κεντρικούς αντισυμβαλλομένους προς τις απαιτήσεις του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 298 της 14.11.2015, σ. 29).
         
            (3)  Δημοκρατία της Νότιας Αφρικής, Νόμος αριθ. 9 του 2017: Financial Sector Regulation Act, 2017.
         
            (4)  South African National Treasury, NO.R. 98 Financial Markets Act, 2012: Regulations
         
            (5)  Επιτροπή Συστημάτων Πληρωμών και Διακανονισμού/Τεχνική Επιτροπή του Διεθνούς Οργανισμού Επιτροπών Κεφαλαιαγοράς, Αρχές για τις υποδομές των χρηματοπιστωτικών αγορών, Απρίλιος 2012, CPMI Papers No. 101, Principles for Financial Market Infrastructures (bis.org).